**Οδηγίες για Σύνδεση Αρχείου Δικαιούχου με Λογαριασμό Χρήστη και Πρόσβαση στο Ιατρικό Ιστορικό του Δικαιούχου**

Για να μπορέσει ένας δικαιούχος να έχει πρόσβαση στο ιατρικό του ιστορικό θα πρέπει να συνδέσει **το Αρχείο Δικαιούχου** του με **το Λογαριασμό Χρήστη** του.

Για ενήλικες **ΕΝΑΣ** λογαριασμός χρήστη μπορεί να συνδεθεί **ΜΟΝΟ ΜΕ ΕΝΑ** αρχείο ενήλικα δικαιούχου.

Τα αρχεία ανήλικων τέκνων συνδέονται αυτόματα με τους λογαριασμούς των γονέων εφόσον οι γονείς συνδέσουν το λογαριασμό χρήστη τους με το δικό τους προσωπικό αρχείο δικαιούχου. Πρόσβαση έχουν και οι δύο γονείς. Για μη Κύπριους η αυτόματη σύνδεση γίνεται νοουμένου ότι οι γονείς έχουν εγγραφεί στο ΓεΣΥ πριν τα παιδιά τους. Εάν οι γονείς εγγραφούν μετά τα παιδιά τους θα πρέπει να ζητήσουν από τον Προσωπικό Ιατρό του παιδιού τους (παιδίατρο), να προσθέσει τα στοιχεία τους κατά την διαδικασία επαλήθευσης/ταυτοποίησης δικαιούχου που θα ακολουθήσει κατά την πρώτη επίσκεψη του παιδιού στο ιατρείο του. Σε περίπτωση που δεν το πράξουν θα πρέπει να απευθύνονται στο Οργανισμό Ασφάλισης Υγείας.

## Α. Σύνδεση Αρχείου Δικαιούχου με Λογαριασμό Χρήστη

Για να συνδέσει ο δικαιούχος το λογαριασμό χρήστη με το αρχείο δικαιούχου του θα πρέπει να ακολουθήσει τα πιο κάτω βήματα:

1. **Να ζητήσει από τον ΠΙ να εκδώσει κωδικούς επαλήθευσης**

Ο δικαιούχος θα πρέπει να επισκεφθεί τον ΠΙ και να του ζητήσει να του εκδώσει κωδικούς επαλήθευσης. Εκδίδονται 2 κωδικοί επαλήθευσης. Ο πρώτος τυπώνεται στο γραφείο του ΠΙ και δίνεται στο δικαιούχο, ενώ ο δεύτερος αποστέλλεται (αυτόματα) στο email που είναι καταχωρημένο στο αρχείο του δικαιούχου. Δηλαδή στο email που καταχωρήθηκε κατά τη συμπλήρωση του αιτήματος εγγραφής του δικαιούχου (αν δεν έχει δηλωθεί email, ο δικαιούχος μπορεί να ζητήσει από τον ΠΙ να προσθέσει το email του και κατόπιν να εκδώσει τους κωδικούς επαλήθευσης). Το σύστημα επιτρέπει την έκδοση κωδικών επαλήθευσης μόνο εφόσον υπάρχει καταχωρημένο το email.

***Σημείωση: Οι κωδικοί επαλήθευσης έχουν ισχύ 24 ώρες.*** Σε περίπτωση που δεν ολοκληρωθεί η διαδικασία εντός αυτού του χρονικού πλαισίου θα πρέπει να ζητηθούν νέοι κωδικοί επαλήθευσης.

1. **Περίπτωση Α: Ο δικαιούχος έχει ήδη λογαριασμό χρήστη:**

**Συνδεθείτε με το λογαριασμό χρήστη επιλέγοντας «Πύλη Δικαιούχων» στην ιστοσελίδα του Οργανισμού** [**www.gesy.org.cy**](http://www.gesy.org.cy) **και καταχωρείστε τους κωδικούς επαλήθευσης. Για να το πράξετε αυτό ακολουθείστε τα πιο κάτω βήματα:**

2.1 Συνδεθείτε στο λογαριασμό χρήστη στην Πύλη Δικαιούχων.

2.2 Στην αρχική σελίδα επιλέξτε “Συνδέστε το Αρχείο Δικαιούχου σας”.

2.3 Καταχωρήστε τον κωδικό που δόθηκε από τον ΠΙ (κωδικός επαλήθευσης 1) και τον κωδικό που στάληκε στο email σας (κωδικός επαλήθευσης 2).

Στο σημείο αυτό καλούνται οι δικαιούχοι όπως είναι ιδιαίτερα προσεκτικοί, ώστε να καταχωρήσουν τους ορθούς κωδικούς επαλήθευσης που αντιστοιχούν στο συγκεκριμένο αρχείο δικαιούχου. Σε περίπτωση λάθους ο λογαριασμός χρήστη μπορεί να συνδεθεί με το αρχείο **άλλου** δικαιούχου. Σε αυτή την περίπτωση ο δικαιούχος  θα πρέπει να επικοινωνήσει άμεσα με τον Οργανισμό.

**3.  Περίπτωση Β: Ο δικαιούχος δεν έχει ήδη λογαριασμό  χρήστη:**

**Αφού δημιουργήσετε λογαριασμό χρήστη επιλέγοντας «Δημιουργία Λογαριασμού» στην ιστοσελίδα του Οργανισμού** [**www.gesy.org.cy**](http://www.gesy.org.cy), συνδεθείτε **και καταχωρείστε τους κωδικούς επαλήθευσης.**

Σε περίπτωση που ο δικαιούχος δεν έχει ήδη λογαριασμό  χρήστη, τότε θα πρέπει να δημιουργήσει. Για τη δημιουργία λογαριασμού χρήστη θα χρειαστεί ένα email και ένα αριθμό κινητού τηλεφώνου. Το email πρέπει να είναι μοναδικό ενώ ο ίδιος αριθμός κινητού τηλεφώνου μπορεί να χρησιμοποιηθεί πολλές φορές. Αφού δημιουργηθεί ο λογαριασμός χρήστη, ακολουθείστε τα βήματα 2.1-2.3 για να συνδέσετε το λογαριασμό με το αρχείο δικαιούχου σας.

**Σημείωση:** Από ένα λογαριασμό χρήστη μπορούν να υποβάλλονται πολλά αιτήματα εγγραφής. Ο χρήστης ο οποίος υπέβαλε τα αιτήματα εγγραφής **ΔΕΝ** μπορεί να έχει πρόσβαση στο ιατρικό ιστορικό των προσώπων αυτών. Η πρόσβαση γίνεται μόνο μέσω της διαδικασίας που περιγράφεται πιο πάνω. Για πρόσβαση σε αρχεία άλλων ενήλικων δικαιούχων για τους οποίους υπέβαλε αίτημα εγγραφής (π.χ. σύζυγο, γονείς, κτλ.) θα πρέπει να δημιουργηθούν ξεχωριστοί λογαριασμοί χρήστη και ο καθένας να συνδεθεί με το αρχείο του αντίστοιχου δικαιούχου.

## Β. Πρόσβαση στο Ιατρικό Ιστορικό του Δικαιούχου

Ο δικαιούχος, αφού συνδέσει το λογαριασμό χρήστη με το αντίστοιχο αρχείο δικαιούχου μπορεί να έχει πρόσβαση στο ιατρικό του ιστορικό ακολουθώντας τα πιο κάτω βήματα:

1. Συνδεθείτε με το λογαριασμό χρήστη σας.
2. Καταχωρείστε τον κωδικό μιας χρήσης (OTP) που αποστέλλεται στο κινητό σας τηλέφωνο.
3. Επιλέξτε από το μενού «Αρχείο Δικαιούχου».

Σημείωση: Για να δείτε το ιατρικό ιστορικό των ανήλικων τέκνων θα πρέπει από το εικονίδιο του χρήστη (πάνω δεξιά «Αλλαγή Δικαιούχου») να επιλέξετε το όνομα του παιδιού.